31979R1465
L 177/35
JURNALUL OFÍCIAL AL UNIUNII EUROPENE
REGULAMENTUL (CEE) NR. 1465/79 AL COMISIEI
din 13 iulie 1979
de modificare a Regulamentului (CEE) nr. 890/78 de stabilire a normelor de certificare a hameiului și a Regulamentului (CEE) nr. 3076/78 privind importul de hamei din țări terțe
COMISIA COMUNITĂȚILOR EUROPENE,
având în vedere Tratatul de instituire a Comunității Economice Europene,
având în vedere Regulamentul (CEE) nr. 1696/71 al Consiliului din 26 iulie 1971 privind organizarea comună a pieței în sectorul hameiului (1), modificat ultima dată de Regulamentul (CEE) nr. 235/79 (2), în special articolul 2 alineatul (5) și articolul 5 alineatul (3),
întrucât experiența dobândită în primul an de aplicare a Regulamentelor (CEE) nr. 890/78 (3) și (CEE) nr. 3076/78 ale Comisiei (4) a arătat faptul că această reglementare trebuie completată sau modificată, pentru a ține seama de cerințele privind comercializarea acestui produs în mai mare măsură;
întrucât este oportun ca, în absența unui certificat uniform pentru întreaga Comunitate, certificatele eliberate de diferitele state membre să conțină o mențiune identică cu privire la conformitatea produsului cu cerințele comunitare;
întrucât este oportună completarea reglementării cu dispoziții privind dovada certificării produselor rezultate în urma fracționării unui lot; întrucât este indicată adoptarea unui sistem similar de revânzare, după fracționare, a produselor din hamei importate din țările terțe;
întrucât greutățile menționate de reglementarea comunitară, sub al căror nivel pachetele mici de hamei sau de produse derivate din hamei sunt autorizate să circule fără certificat sau fără atestatele prevăzute de Regulamentul (CEE) nr. 3076/78, corespund numai parțial practicilor comerciale tradiționale; întrucât este, prin urmare, necesar să se mărească valorile maxime ale acestor greutăți;
întrucât măsurile prevăzute în prezentul regulament sunt în conformitate cu avizul Comitetului de gestionare a hameiului,
ADOPTĂ PREZENTUL REGULAMENT:
Articolul 1
Regulamentul (CEE) nr. 890/78 se modifică după cum urmează:
1.
După articolul 5 se inserează următorul articol:
„Articolul 5a
Certificatul prevăzut la articolul 5 din Regulamentul (CEE) nr. 1784/77 cuprinde cel puțin una dintre mențiunile următoare, care este aplicată de către autoritatea abilitată să efectueze certificarea:
-
Certified product - Regulation (EEC) No 890/78,
-
Certificeret produkt - Forordning (EØF) nr. 890/78,
-
Zertifiziertes Erzeugnis - Verordnung (EWG) Nr. 890/78,
-
Produit certifié - Règlement (CEE) no 890/78,
-
Prodotto certificato - Regolamento (CEE) n. 890/78,
-
Gecertificeerd produkt - Verordening (EEG) nr. 890/78.”
2.
După articolul 9 se inserează următorul articol:
„Articolul 9a
În cazul revânzării pe teritoriul Comunității după fracționarea unui lot certificat, produsul trebuie să fie însoțit de o factură sau de un document comercial întocmit de vânzător, care să indice numărul certificatului, precum și denumirea organismului care l-a eliberat. De asemenea, următoarele informații preluate din certificat trebuie să figureze în documentul comercial sau pe factură:
(a)
pentru conurile de hamei:
-
descrierea produsului;
-
greutatea brută și/sau greutatea netă;
-
locul de producție;
-
anul de recoltare;
-
soiul;
(b)
pentru produsele derivate din hamei: în afara indicațiilor menționate anterior, locul și data prelucrării.”
Articolul 2
Articolul 7 prima teză din Regulamentul (CEE) nr. 3076/78 se înlocuiește cu următorul text:
„În cazul revânzării sau fracționării unui lot după punerea în liberă circulație, produsul trebuie să fie însoțit de o factură sau de un document comercial întocmit de vânzător, care să indice numărul atestatului de echivalență, al extrasului sau al atestatului de control, precum și denumirea agenției care a eliberat aceste atestate sau extrase.”
Articolul 3
Greutățile maxime prevăzute la articolul 10 litera (d) din Regulamentul (CEE) nr. 890/78 și la articolul 8 din Regulamentul (CEE) nr. 3076/78 se stabilesc la maximum un kilogram pentru conurile de hamei și pulberea de hamei și la maximum 300 grame pentru extractele de hamei.
Articolul 4
Prezentul regulament intră în vigoare în a treia zi de la data publicării în Jurnalul Oficial al Comunităților Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 13 iulie 1979.